ประยุทธ์ ยันทหารไม่ยุ่งเกี่ยวการเมืองช่วงเลือกตั้ง ผู้บัญชาการทหารบก ย้ำว่า ทหารไม่เข้าไปเกี่ยวข้องหรืออยู่เบื้องหลังการดำเนินการใด ๆ ทางการเมือง พร้อมเรียกร้องทุกฝ่ายเคารพกฎหมายในช่วงการเลือกตั้ง  พล.อ.ประยุทธ์ จันทร์โอชา ผู้บัญชาการทหารบก ระบุถึงการการเลือกตั้งที่กำลังจะมาถึงว่า เป็นเรื่องของการดูแลความสงบเรียบร้อยตามปกติ ซึ่งเจ้าหน้าที่ตำรวจมีหน้าที่หลักและในส่วนทหารจะเข้าไปเกี่ยวข้องในกรอบของกองอำนวยการรักษาความมั่นคงภายในราชอาณาจักร หรือ กอ.รมน.ในการติดตามและแลกเปลี่ยนข้อมูลด้านการข่าวต่างๆ  ขณะเดียวกัน ผบ.ทบ.เห็นว่า การสร้างความสงบเรียบร้อยไม่ได้เป็นหน้าที่ของเจ้าหน้าที่รัฐเท่านั้น แต่เป็นเรื่องที่ทุกฝ่าย รวมทั้งประชาชน ต้องร่วมมือกันเพื่อให้ประเทศเดินไปข้างหน้า  ส่วนจะเป็นการเลือกตั้งที่รุนแรงหรือไม่คงเป็นเรื่องในอนาคต และ ที่ผ่านมามีความรุนแรงเกิดขึ้นอยู่แล้ว ไม่ใช่เฉพาะช่วงการเลือกตั้ง ซึ่งขึ้นอยู่กับทุกคนที่จะต้องเคารพกฎหมายเพื่อให้บ้านเมืองเรียบร้อยยุติปัญหา และ ขับเคลื่อนไปตามแนวทางประชาธิปไตยได้  พล.อ.ประยุทธ์ ยืนยันว่า ทหารไม่เข้าไปยุ่งเกี่ยวกับการเมือง และ ไม่ได้อยู่เบื้องหลังการดำเนินการใด ๆ ทางการเมือง ซึ่งควรยุติการวิพากษ์วิจารณ์ว่าทหารจะปฏิวัติรัฐประหารเพราะไม่ใช่เวลาที่จะมาวิพากษ์วิจารณ์กัน
ประยุทธ์ ผู้บัญชาการทหารบก พล.อ.ประยุทธ์ จันทร์โอชา ผบ.ทบ. พล.อ.ประยุทธ์